b'\n_START_ARTICLE_\nNeste (yritys)\n_START_SECTION_\nHistoria\n_START_PARAGRAPH_\nNeste Oy, tai Neste-konserni, perustettiin vuonna 1948, jolloin sen tarkoituksena oli turvata Suomen \xc3\xb6ljynhuoltoa. Yhti\xc3\xb6n kotipaikaksi tuli Espoo ja se oli alusta asti valtion omistama. Toimialoja tuolloin olivat \xc3\xb6ljy- ja kemianteollisuus, kaasun v\xc3\xa4litt\xc3\xa4minen, varustamotoiminta, \xc3\xb6ljynetsint\xc3\xa4 ja -tuotanto. Yhti\xc3\xb6n pitk\xc3\xa4aikaisena toimitusjohtajana toimi Uolevi Raade, joka vaikutti suuresti sen nousuun aikanaan Suomen suurimmaksi yritykseksi. Vuonna 1980 toimitusjohtajaksi tuli Jaakko Ihamuotila. Yhti\xc3\xb6n tyt\xc3\xa4ryhti\xc3\xb6it\xc3\xa4 ovat olleet muun muassa Kesoil Oy, Neste Kide Oy, Isora Oy, Neste Polyeten AB (Ruotsi), Neste Polimeros S.A. (Portugali) ja Neste Chemicals N.V. (Belgia). Vuonna 1990 Nesteen kansainv\xc3\xa4linen \xc3\xb6ljykauppa muodosti sen liikevaihdosta noin puolet ja \xc3\xb6ljynjalostus nelj\xc3\xa4sosan. Vuonna 1991 sen liikevaihto oli 53,025 miljardia markkaa ja yhti\xc3\xb6n palveluksessa oli 13\xc2\xa0685 henkil\xc3\xb6\xc3\xa4._NEWLINE_Neste fuusioitiin Imatran Voiman kanssa Fortumiksi vuonna 1998, mutta yhti\xc3\xb6t erotettiin uudelleen vuonna 2005. Fortum Oil Oyj (nykyinen Neste Oyj) syntyi 1. toukokuuta 2004 Fortumin jakautuessa s\xc3\xa4hk\xc3\xb6- ja l\xc3\xa4mp\xc3\xb6- (Fortum Heat and Gas Oy) sek\xc3\xa4 \xc3\xb6ljy-yhti\xc3\xb6ksi (Neste Oil Oyj). Yhti\xc3\xb6 oli aluksi Fortum Oyj:n tyt\xc3\xa4ryhti\xc3\xb6, mutta irtaantui Fortumista kev\xc3\xa4\xc3\xa4ll\xc3\xa4 2005. Nesteen toimitusjohtajana on vuodesta 2008 l\xc3\xa4htien toiminut vuorineuvos Matti Lievonen._NEWLINE_Neste Oil Oyj vaihtoi 1. kes\xc3\xa4kuuta 2015 nimekseen Neste Oyj. Yhti\xc3\xb6 perusteli nimenvaihdosta sill\xc3\xa4, ett\xc3\xa4 sana Oil viittaa fossiiliseen raaka\xc3\xb6ljyyn, mutta yhti\xc3\xb6n toiminnassa keskityt\xc3\xa4\xc3\xa4n yh\xc3\xa4 enemm\xc3\xa4n uusiutuvien tuotteiden kehitt\xc3\xa4miseen ja tuotantoon._NEWLINE_Matti Lievonen toimi Nesteen toimitusjohtajana 2008\xe2\x80\x932018. Lievosen j\xc3\xa4\xc3\xa4dess\xc3\xa4 el\xc3\xa4kkeelle h\xc3\xa4nen seuraajanaan aloitti belgialais-saksalainen Peter Vanacker marraskuussa 2018.\n_START_SECTION_\n\xc3\x96ljytuotteet\n_START_PARAGRAPH_\nNeste jalostaa raaka\xc3\xb6ljyst\xc3\xa4 ja muista sy\xc3\xb6tt\xc3\xb6aineista bensiinej\xc3\xa4, dieselpolttoaineita, lento- ja laivaliikenteen polttoaineita, kevyit\xc3\xa4 ja raskaita poltto\xc3\xb6ljyj\xc3\xa4, perus\xc3\xb6ljyj\xc3\xa4, bensiinikomponentteja, erikoispolttoaineita, liuottimia, nestekaasuja ja bitumia._NEWLINE_Neste saa huomattavaa kilpailuetua kilpailijoihin n\xc3\xa4hden teknisesti edistyneell\xc3\xa4 prosessillaan, jossa hyvin rikkipitoisesta ven\xc3\xa4l\xc3\xa4isest\xc3\xa4 raaka\xc3\xb6ljyst\xc3\xa4 jalostetaan rikit\xc3\xb6nt\xc3\xa4 polttoainetta. Suurin osa Nesteen k\xc3\xa4ytt\xc3\xa4m\xc3\xa4st\xc3\xa4 raaka\xc3\xb6ljyst\xc3\xa4 on per\xc3\xa4isin Ven\xc3\xa4j\xc3\xa4lt\xc3\xa4.\n_START_SECTION_\nUusiutuvat tuotteet\n_START_PARAGRAPH_\nNeste on maailman suurin uusiutuvan dieselin tuottaja vuotuisella 2,6 miljoonan tonnin tuotantokapasiteetillaan. Yhti\xc3\xb6 tuottaa Neste MY uusiutuvaa dieseli\xc3\xa4 t\xc3\xa4ll\xc3\xa4 hetkell\xc3\xa4 jalostamoilla Porvoossa, Rotterdamissa ja Singaporessa._NEWLINE_Kokonaan uusiutuvista raaka-aineista valmistetun Neste MY uusiutuvan dieselin k\xc3\xa4ytt\xc3\xb6 v\xc3\xa4hent\xc3\xa4\xc3\xa4 kasvihuonekaasup\xc3\xa4\xc3\xa4st\xc3\xb6j\xc3\xa4 50\xe2\x80\x9390 prosenttia fossiiliseen dieseliin verrattuna. Yhti\xc3\xb6n valmistavat uusiutuvat tuotteet voivat korvata fossiiliset raaka-aineet my\xc3\xb6s kemianteollisuudessa, kuten uusiutuvien liuotinten ja uusiutuvien muovien tuotannossa.  _NEWLINE_Neste on kehitt\xc3\xa4nyt NEXBTL-teknologian, jolla kasvi\xc3\xb6ljyist\xc3\xa4 ja j\xc3\xa4tteist\xc3\xa4, kuten elintarviketeollisuuden rasvaj\xc3\xa4tteest\xc3\xa4, voidaan valmistaa uusiutuvaa dieseli\xc3\xa4. Yhti\xc3\xb6 hy\xc3\xb6dynt\xc3\xa4\xc3\xa4 NEXBTL-teknologiaa my\xc3\xb6s uusiutuvan lentopolttoaineen sek\xc3\xa4 uusiutuvien kemikaalien kuten liuottimien ja biomuovin raaka-aineen valmistukseen. Teknologia mahdollistaa l\xc3\xa4hes mink\xc3\xa4 tahansa kasvi\xc3\xb6ljyn tai el\xc3\xa4inrasvan k\xc3\xa4yt\xc3\xb6n raaka-aineena. Teknologia perustuu kasvi\xc3\xb6ljyjen ja el\xc3\xa4inper\xc3\xa4isten j\xc3\xa4terasvojen vetyk\xc3\xa4sittelyyn kun taas perinteist\xc3\xa4 biodieseli\xc3\xa4 (FAME) valmistetaan ester\xc3\xb6intimenetelm\xc3\xa4ll\xc3\xa4._NEWLINE_Noin 80\xc2\xa0% yhti\xc3\xb6n k\xc3\xa4ytt\xc3\xa4mist\xc3\xa4 uusiutuvista raaka-aineista on j\xc3\xa4tteit\xc3\xa4 ja t\xc3\xa4hteit\xc3\xa4, loput vastuullisesti tuotettuja kasvi\xc3\xb6ljyj\xc3\xa4. J\xc3\xa4tteist\xc3\xa4 ja t\xc3\xa4hteist\xc3\xa4 vuosittain valmistetun uusiutuvan NEXBTL-dieselin m\xc3\xa4\xc3\xa4r\xc3\xa4 vastaa yli kahden miljoonan auton vuotuista polttoaineen kulutusta._NEWLINE_Yhti\xc3\xb6n uusiutuvien raaka-aineiden valikoimaan kuuluvat elintarviketeollisuuden ja kalanjalostuksen rasvaj\xc3\xa4te, kasvi\xc3\xb6ljynjalostuksen t\xc3\xa4hteett steariini ja rasvahappotisle (esimerkiksi PFAD), tekninen maissi\xc3\xb6ljy, palmu\xc3\xb6ljy, rypsi\xc3\xb6ljy, camelina\xc3\xb6ljy, jatropha\xc3\xb6ljy, soija\xc3\xb6ljy ja m\xc3\xa4nty\xc3\xb6ljypiki. Kaikki yhti\xc3\xb6n k\xc3\xa4ytt\xc3\xa4m\xc3\xa4t uusiutuvat raaka-aineet ovat j\xc3\xa4ljitettyj\xc3\xa4. Kasvi\xc3\xb6ljyt j\xc3\xa4ljitet\xc3\xa4\xc3\xa4n viljelmille ja j\xc3\xa4tteet ja t\xc3\xa4hteet niiden syntypaikoille, tyypillisesti tuotantolaitoksille._NEWLINE_Helmikuussa 2014 Talousel\xc3\xa4m\xc3\xa4-lehti valitsi Neste Oilin uusiutuvan polttoaineen 2000-luvun mullistavimmaksi suomalaiseksi bisnesinnovaatioksi.\n_START_SECTION_\nPalmu\xc3\xb6ljy\n_START_PARAGRAPH_\nNeste k\xc3\xa4ynnisti Singaporessa marraskuussa 2010 maailman suurimman uusiutuvaa dieseli\xc3\xa4 valmistavan laitoksen, jonka tuotantokapasiteetti on 800 000 tonnia vuodessa. Laitos k\xc3\xa4ytt\xc3\xa4\xc3\xa4 raaka-aineena palmu\xc3\xb6ljy\xc3\xa4 sek\xc3\xa4 muita uusiutuvia raaka-aineita, ja sen investointikustannukset olivat 550 miljoonaa euroa. Toinen vastaavan kokoinen laitos k\xc3\xa4ynnistettiin Rotterdamissa syyskuussa 2011. Laitoksen investointikustannukset olivat 670 miljoonaa euroa._NEWLINE_Neste on sitoutunut k\xc3\xa4ytt\xc3\xa4m\xc3\xa4\xc3\xa4n ainoastaan vastuullisesti tuotettua palmu\xc3\xb6ljy\xc3\xa4. Kaikki yhti\xc3\xb6n k\xc3\xa4ytt\xc3\xa4m\xc3\xa4 raakapalmu\xc3\xb6ljy on ollut kokonaan j\xc3\xa4ljitett\xc3\xa4v\xc3\xa4\xc3\xa4 vuodesta 2007 ja 100-prosenttisesti sertifioitua vuodesta 2013. Marraskuussa 2013 RSPO luovutti Neste Oilille maailman ensimm\xc3\xa4isen\xc3\xa4 yhti\xc3\xb6n\xc3\xa4 entist\xc3\xa4 vaativamman sertifiointij\xc3\xa4rjestelm\xc3\xa4n mukaisen RSPO-RED-toimitusketjusertifikaatin._NEWLINE_Huhtikuussa 2013 Neste aloitti yhteisty\xc3\xb6n mets\xc3\xa4kadon torjuntaan keskittyv\xc3\xa4n TFT-organisaation (The Forest Trust) kanssa._NEWLINE_Nesteen palmu\xc3\xb6ljyntuottajat ovat j\xc3\xa4\xc3\xa4neet toistuvasti kiinni laittomista mets\xc3\xa4hakkuista suojelualueiden sis\xc3\xa4ll\xc3\xa4 Indonesiassa. WWF on paljastanut kolme kertaa viimeisen viiden vuoden aikana, ett\xc3\xa4 Asian Agri, joka on yksi Nesteen suurimmista palmu\xc3\xb6ljyntuottajista Indonesiassa, on hakannut \xc3\xb6ljypalmua Indonesian Tesso Nilo kansallispuiston sis\xc3\xa4ll\xc3\xa4. Tesso Nilo on WWF:n mukaan uhanalaisten sumatrannorsun ja -tiikerin viimeisi\xc3\xa4 elinalueita. Neste katsoi kuitenkin Asian Agri-yhti\xc3\xb6n toiminnan olevan kest\xc3\xa4v\xc3\xa4\xc3\xa4._NEWLINE_Erityisesti Greenpeace on arvostellut palmu\xc3\xb6ljyn k\xc3\xa4ytt\xc3\xb6\xc3\xa4 sen ymp\xc3\xa4rist\xc3\xb6vaikutuksien takia. _NEWLINE_Raakapalmu\xc3\xb6ljyn merkitys Nesteen raaka-ainevalikoimassa on pienentynyt viime vuosina. Vuonna 2016 sen osuus oli en\xc3\xa4\xc3\xa4 alle 20 prosenttia Nesteen uusiutuvien raaka-aineiden k\xc3\xa4yt\xc3\xb6st\xc3\xa4. Vuonna 2016 Nesteen sertifioidun raakapalmu\xc3\xb6ljyn k\xc3\xa4ytt\xc3\xb6 pieneni 516 000 tonniin. T\xc3\xa4m\xc3\xa4 vastaa 0,8\xc2\xa0% maailman palmu\xc3\xb6ljyn k\xc3\xa4yt\xc3\xb6st\xc3\xa4 ja 5\xc2\xa0% biopolttoaineteollisuuden k\xc3\xa4yt\xc3\xb6st\xc3\xa4.\n_START_SECTION_\nPalmu\xc3\xb6ljyn rasvahappotisle (PFAD)\n_START_PARAGRAPH_\nNestett\xc3\xa4 on kritisoitu siit\xc3\xa4, ett\xc3\xa4 iso osa sen k\xc3\xa4ytt\xc3\xa4mist\xc3\xa4 j\xc3\xa4tteist\xc3\xa4 ja t\xc3\xa4hteist\xc3\xa4 on todellisuudessa palmu\xc3\xb6ljyn sivutuotteita. Esimerkiksi Ruotsin uusiutuvasta dieselist\xc3\xa4 39% oli vuonna 2017 palmu\xc3\xb6ljyn rasvahappotislett\xc3\xa4, vaikka kuluttajille polttoainetta markkinoidaan valmistettuna j\xc3\xa4tteist\xc3\xa4. Neste ei suostu kertomaan kuinka paljon Suomessa myydyst\xc3\xa4 uusiutuvasta dieselist\xc3\xa4 on palmu\xc3\xb6ljyn rasvahappotislett\xc3\xa4._NEWLINE_Suomi on Euroopan viimeisi\xc3\xa4 maita, jossa palmu\xc3\xb6ljyn rasvahappotisle luokitellaan j\xc3\xa4tteeksi. J\xc3\xa4teluokitus tarkoittaa k\xc3\xa4yt\xc3\xa4nn\xc3\xb6ss\xc3\xa4 sit\xc3\xa4, ett\xc3\xa4 kaikki tuotteen tuotannossa syntyneet p\xc3\xa4\xc3\xa4st\xc3\xb6t voidaan j\xc3\xa4tt\xc3\xa4\xc3\xa4 laskematta tuotteen elinkaareen. Lis\xc3\xa4ksi j\xc3\xa4teluokituksen saaneet raaka-aineet nauttivat merkitt\xc3\xa4vist\xc3\xa4 verohelpotuksista. Ruotsissa, Norjassa, Iso-Britanniassa ja Ranskassa sen luokitus on muutettu tavalliseksi tuotteeksi.\n_START_SECTION_\nNeste Rally Finland\n_START_PARAGRAPH_\nSuomen ralli tunnetaan nyky\xc3\xa4\xc3\xa4n nimell\xc3\xa4 Neste Rally Finland. Neste on toiminut rallien p\xc3\xa4\xc3\xa4sponsorina jo vuodesta 1994. Neste Rally Finland on Suomen Jyv\xc3\xa4skyl\xc3\xa4ss\xc3\xa4 kes\xc3\xa4isin ajettava ralliautoilun MM-sarjan osakilpailu.'